google/wiki40b huggingface dataset:
צער בעלי חיים (יהדות)

צער בעלי חיים הוא כינוי לאיסור ביהדות על התעללות בבעל חיים או פגיעה בו שלא לצורך, ואף ציווי על מניעת צער מבעל חיים. התלמוד הבבלי דן בגדריו במקומות רבים, ובמקומות מסוימים הדבר מותר. 
בשפת היום יום משמש הביטוי לתיאור סבל מיותר, ובר מניעה, של בעל חיים.

מקור האיסור ומהותו

בעקבות התלמוד פרשנים רבים רואים בחובת פריקת מטען חמור מספר שמות: כִּי תִרְאֶה חֲמוֹר שֹׂנַאֲךָ רֹבֵץ תַּחַת מַשָּׂאוֹ וְחָדַלְתָּ מֵעֲזֹב לוֹ, עָזֹב תַּעֲזֹב עִמּוֹ (שמות, כ"ג, ה') את המקור המקראי לאיסור זה. בתקופת התנאים, הייתה מחלוקת אם האיסור משתמע מפורשות מן המקרא (איסור דאורייתא) או שמקורו בפסיקה הלכתית מאוחרת יותר (איסור דרבנן). וכתבו רוב הפוסקים שהאיסור הוא איסור דאורייתא, ורק מיעוטם סוברים שמדובר באיסור דרבנן.
בתלמוד הבבלי במסכת בבא מציעא (דף פ"ה ע"א) מסופר על רבי יהודה הנשיא, שלא ריחם על עגל שיועד לשחיטה, ובעקבות זאת קיבל יסורים משמיים. ייסורים אלו חלפו רק כאשר למד לכבד את בעלי החיים וגילה רחמנות כלפי גורי חולדות ששפחתו רצתה לזרקם.
הכלל העיקרי בהלכות צער בעלי חיים הוא שכאשר ישנה התנגשות בין צורכי האדם לבעלי החיים, צורכי האדם קודמים. ואילו ציעור החיה לחינם, ללא תועלת, הוא אשר נאסר. האיסור הוא מידתי, הווי אומר, שככל שצורך האדם הוא פחוּת, והסבל הנגרם לחיה רב יותר, יהיה יותר קשה להתיר את מעשה הציעור. בנוסף, גם כאשר הותר לצער חיה בשביל צורכי האדם, יש לעשות זאת בציעור המינימלי, ובניסיון להפחית לחיה את סבלה.
הרב שלמה גאנצפריד מסכם את כלל הדבר: "אָסוּר מִן הַתּוֹרָה לְצַעֵר כָּל בַּעַל חֵי. וְאַדְּרַבָּא, חַיָּב לְהַצִּיל כָּל בַּעַל-חַי מִצַּעַר, אֲפִלּוּ שֶׁל הֶפְקֵר, וַאֲפִלּוּ שֶׁל נָכְרִי. אַךְ אִם הֵם מְצַעֲרִין לְאָדָם, אוֹ שֶׁצָּרִיךְ הָאָדָם לָהֶם לִרְפוּאָה אוֹ לִשְׁאָר דָּבָר, מֻתָּר אֲפִלּוּ לְהָרְגָן, וְאֵין חוֹשְׂשִׁין לְצַעֱרָן, שֶׁהֲרֵי הַתּוֹרָה הִתִּירָה שְׁחִיטָה..." (ספר קצור שו"ע סימן קצא - איסור צער בעלי חיים ואיסור סירוס, סעיף א).

ציד ביהדות

הרב יחזקאל לנדא כתב שאין בציד איסור 'צער בעלי חיים', אולם התנגד לצייד כספורט מטעמים שונים.
ושורש שאלתו איש אחד אשר זכהו השם בנחלה רחבה ויש לו כפרים ויערות אשר בהיערות תרמוש כל חיתו יער אם מותר לו לילך בעצמו לירות בקנה שריפה לצוד ציד או אם אסור לישראל לעשות דבר זה...ואמנם אין לנו להאריך בזה כי כבר האריך מהרא"י ...שכל דבר שיש בו צורך להאדם לית ביה משום צעב"ח וגם לא שייך צעב"ח אלא לצערו ולהניחו בחיים אבל להמית בהמות וחיות וכל מיני בעלי חיים לית ביה משום צעב"ח...ואמנם מאד אני תמה על גוף הדבר ולא מצינו איש ציד רק בנמרוד ובעשו ואין זה דרכי בני אברהם יצחק ויעקב...

לקריאה נוספת

יעל שמש, "חמלה כלפי בעלי חיים בספרות חז"ל ובפרשנות המסורתית", ש' ורגון ואחרים  (עורכים), עיוני מקרא ופרשנות ח (תשס"ח), עמ' 677–699.
ויטנגמוט

הוִיטֶנָגֶמוֹט (אנגלית: Witenagemot, או ויטן, Witan) היה מוסד פוליטי באנגליה האנגלו־סקסית שתיפקד לערך בין המאה ה-7 לספירה עד למאה ה-11 לספירה. השם ויטנגמוט נובע מאנגלית עתיקה ל"אספת החכמים" ("ויטן", אדם חכם או יועץ, "גמוט", אספה). היה זה כינוס הדמויות הדומיננטיות בארץ, החל מהכמורה, שופטי המחוזות ואצולת הקרקעות.

היסטוריה

שורש הויטן באספות גרמאניות שזומנו לחזות בהענקת אדמות. קודם לאיחוד אנגליה במאה ה-9, זומנו מספר אספות שונות בידי ממלכות אסקס, קנט, מרסיה, נורתמבריה, סאסקס ווסקס. גם לאחר שוסקס חלשה על אנגליה המשיכו האסיפות המקומיות להתאסף. 
האספה זומנה על ידי המלך (מאוחר יותר על ידי רוזנים), וזה השתמש בעצתה בקביעת מדיניות בנושאי אמרכלות, ארגון הממלכה, מיסוי, משפט וביטחון פנים וחוץ. תפקיד נוסף של הויטן היה לאשר את העלייה לכס של מלכים. המלך שנבחר על ידי הויטן יכול היה להיות כל אדם, שבראות האספה ינהיג את הממלכה היטב, ולאו דווקא נצר לבית המלוכה השליט. כמו כן, היה זה מכוח האספה להדיח מלכים שולטים, דוגמה לכך היא הדחת סיגברט מוסקס (755) ואתלולד מנורתמבריה (765).
הויטן הייתה, במובנים מסוימים, אב קדמון של הפרלמנט, אך היו לה כוחות שונים ומגבלות רבות, כדוגמת המחסור בנהלים, עתות ומקום התכנסות קבועים. כוחה, אולם, התיר לה להוביל את העם באינטרגנומים, ולמנוע אוטוקרטיה.
האסיפות נתכנסו לפחות אחת לשנה, ולרוב לעיתים תכופות יותר. לא היה מושב קבוע לויטן הלאומי, ידועים לפחות 116 מקומות מפגש, בהם ערים כוינצ'סטר ולונדון. אתרי המפגש לרוב היו אחוזות מלכותיות, אך חלק מהאסיפות נערכו על סלעים, גבעות, אחו, ועצים נודעים.
הידוע שבמפגשי הויטן היה זה של ה-5 בינואר 1066, בה אושרה מלכותו של הרולד גודווינסון, עם מות אדוארד המודה. מוסד זה הוחלף עם הפלישה הנורמנית בשנת 1066, והוחלף ב"קוּריה רֵגִיס", היינו "חצר המלך". אולם כסימן לאגדתיות השורדת של הויטן, הקוריה רגיס נקראה ויטן ברשומות עד למאה ה-12.
מוראט קראילאן

מוראט קראילאן (בכורדית: Mûrat Karayilan, נולד ב 1954) הוא המנהיג בפועל של ה-"PKK" השואף לעצמאות כורדית. הוא הנהיג את הארגון מאז שמייסד ומנהיג הארגון עבדוללה אג'לאן נתפס על ידי הטורקים בשנת 1999.

קורות חיים

קראילאן נולד בבירצ'ק שבאורפה בשנת 1954. כשסיים לימודי מכונות במכללה הצטרף ל-PKK בשנת 1979. הוא היה פעיל במחוז ילדותו סאנליאורפה עד שברח לסוריה בשנת 1980 בעת המהפכה בטורקיה. קראילאן קרא לכורדים לבפסיק לשרת בצבא טורקיה, לא לשלם מיסים לטורקיה ולהימנע מלהשתמש בשפה הטורקית.
באוגוסט 2011, פורסם כי הוא נתפס בידי כוחות ביטחון איראניים, טענה שהוכחשה הם על ידי האיראנים והן על ידי ה-PKK. אולם למרות ההכחשה, הפרסום גרר להשערות "קונספירציה" רבות בתקשורת באשר לנסיבות בהן שוחרר לכאורה על ידי האיראנים, וכי הדבר מוכיח קשר לכאורה עם איראן.
הסתננות

ארצות הברית


בארצות הברית נמצאים בין 7 ל-20 מיליון מהגרים לא חוקיים, רובם ממקסיקו.

ספרד


בספרד נמצאים כ 100,000 מסתננים לא חוקיים רובם מהמלחמה בסוריה.]
רקסי המלך

תקציר העלילה

רקס, אחד מכלבי הקורגי האהובים, הולך לאיבוד מארמונו ונכנס למועדון של קרבות כלבים. הוא יוצא למסע ארוך על מנת למצוא את המלכה ולהתאחד איתה.

הפצה

הסרט צפוי לאת לאקרנים ב-2019 ברחבי העולם ביניהם: צרפת, סין, הממלכה המאוחדת, אמריקה הלטינית, ארצות הברית, ישראל ועוד ארצות נוספות.
ציפורי סטימפליה

ציפורי סטימפליה (ביוונית: Στυμφαλίδες ὄρνιθες) הן ציפורים אוכלות־אדם במיתולוגיה היוונית, אשר ששימשו כחיות המחמד של ארס, אל המלחמה. היו להן כנפי פליז ונוצות מתכת חדות שיכלו לשלח בקורבנותיהן, וצואתן הייתה רעילה.
הציפורים נמלטו מאימת להקת זאבים לאגם סטימפליה שבארקאדיה, שם התרבו במהירות והשתלטו על השטח, משחיתות את עצי הפרי ואת הגידולים במקום. שחרור הארץ מטופריהן של הציפורים היה הששי מבין שנים-עשר מעללי הגבורה של הרקולס.
חסרי מוח

תקציר העלילה

עלילת הסדרה מתרחשת על גבעת הקפיטול בוושינגטון הבירה, שם חרקים-חוצנים מדביקים את חברי הקונגרס. 
לורל הילי (מרי אליזבת' וינסטד), במאית סרטי תעודה מלוס אנג'לס, מסכימה לעבוד במשך חצי שנה בעבור אחיה הגדול, לוק הילי (דני פינו), סנטור מטעם המפלגה הדמוקרטית, על מנת להבטיח מימון עבור הסרט הבא שלה. במסגרת עבודתה, היא נחשפת לקנוניה שבמסגרתה חרקים-חוצנים מדביקים מספר בני אדם ומחליפים את מוחם, לרבות מספר חברי קונגרס. החייזרים נראים כמו נמלים, אבל ככל הנראה לא ניתן להורגם עם תרסיס נגד חרקים. השיר "You Might Think" של The Cars משמש לעיתים קרובות בסדרה בתור לייטמוטיב עבור דמויות נגועות על ידי החייזרים.

תגובות

הסדרה זכתה עד כה לביקורות אוהדות בעיקר. באתר Rotten Tomatoes, לסדרה יש אחוזי תמיכה של 63% בהתבסס על 43 מבקרים. על פי דעת הרוב, באתר נכתב: "על אף היותה חסרת אחידות, הסדרה עדיין מייצגת, באופן אידיאליסטי ומקסים, את המציאות הפוליטית של ימינו". באתר האינטרנט Metacritic, לעונה הראשונה של הסדרה יש ציון של 61 מתוך 100, בהתבסס על 37 ביקורות, ציון המעיד על "ביקורות חיוביות בעיקר".
עיר שינה

גורמים

ערי שינה עשויות להיווסד כתוצאה ממספר גורמים שונים.
לעיתים עיר מאבדת את מקור תעסוקתם העיקרי של תושביה, ובכך מאלצת אותם למצוא מקורות פרנסה חלופיים מחוץ לה. במקרים אחרים, ערים קטנות מושכות תושבים (החפצים באיכות חיים) אולם לא עסקים גדולים. גורם נוסף, הרלוונטי בעיקר בדרום ומערב ארצות הברית, הוא גידולן המהיר של ערים קטנות-לשעבר.
ערי שינה נוצרות גם כאשר אין ביכולתם של עובדי אזור מסוים לממן מגורים בעיר שבה הם עובדים, ועל כן הם נאלצים להשתקע במקומות חלופיים, שבהם עלויות המחיה נמוכות יותר. תופעה זו רווחת והולכת במערב ארצות הברית, שם ערי קיט ונופש מצריכות כוח עבודה גדול, אך מפתחות בעיקר מיזמי שיכון יקרים מאוד. עיר הקיט ג'קסון שבוויומינג, לדוגמה, פיתחה ערי שינה אחדות סביבה, כגון ויקטור, דריגס ואלפין. ערי שינה אלו הן ביתם של מרבית העובדים בג'קסון.
בארצות הברית, אוכלוסייה "לבנה" עוזבת את הערים כדי להימנע מהגידול בקרב המיעוטים. בימים שקדמו לחקיקתו של חוק זכויות האזרח בארצות הברית, רבות מערי השינה אסרו את שהייתם של בני מיעוטים בתחומן לאחר רדת החשיכה. מדיניות זו הביאה לצמצום המגוון התרבותי בערים אלו, ועל כן ערי שינה מזוהות לרוב כהומוגניות.

השפעות

היות ש"יוממים" נוטים להיות עשירים יותר, ושוקי הנדל"ן בערים הקטנות חלשים מאלו שבערים הגדולות, התפתחותן של ערי השינה גורמת להעלאת מחירי הנדל"ן בהן.
ערי שינה נוטות להאיץ את פיתוחן של דרכי תחבורה ומערכות תחבורה ציבורית - אלו באות לידי ביטוי בעיקר בצורתם של קווי רכבת קלה המחברים בין מרכז העיר לבין עיר-השינה.
מאז שנות ה-60, גדל מספרן של ערי השינה בארצות הברית ובבריטניה, לנוכח המגמה של תושבים לעזוב את הערים לטובת אזורים סמוכים בעלי אופי כפרי יותר.
ערי השינה בארצות הברית נוטות לגבות מסי עירייה גבוהים יותר מתושביהן, היות שרוב ההכנסות מקורן במשקי בית פרטיים ולא בעסקים. לעיתים עובדה זו מדרבנת את העיריות לעודד פעילות מסחרית בתחומן, ואז מוכרת תופעה זו כפירבור המסחר.
עידוד ילודה

עידוד ילודה הוא פעילות מאורגנת, על ידי גוף ממשלתי או אחר, לשם הגברת הילודה, כלומר הגדלת מספר הלידות.

בישראל

בשנים הראשונות שלאחר הקמתה, העניקה מדינת ישראל את "פרס הילודה" - מענק של 100 לא"י לאימהות שילדו עשרה ילדים או יותר, שביטא את הוקרת המדינה לאימהות אלו. הפרס מזוהה ביותר עם דוד בן-גוריון, שביקש להדגיש באמצעות הפרס את חשיבות ריבוי האוכלוסייה היהודית במדינת ישראל, אך הוענק גם על ידי משה שרת בהיותו ראש ממשלה.
קצבת ילדים היא תשלום חודשי המשולם כיום להורים על ידי המוסד לביטוח לאומי, החל מספטמבר 1959, במטרה לסייע להם בהוצאות השוטפות הנדרשות לגידול ילדיהם. זכאותו של ילד נפסקת לאחר שהות של למעלה משלושה חדשים בחו"ל, עם הגיעו לגיל 18 או לאחר נישואיו. גובה הקצבה השתנה במהלך השנים והיו תקופת שבהן ניתנה קצבה מוגדלת במיוחד למשפחות מרובות ילדים. תקופה מסוימת ניתן חלק מהקצבה רק ליוצאי צבא - דרך ששימשה לעידוד הילודה בעיקר במשפחות יהודיות. 
אגודת אפרת פועלת לעידוד הילודה באמצעות שכנוע נשים יהודיות שלא לבצע הפלה מלאכותית. לשם כך מפיצה האגודה חומרי הסברה ומציעה עזרה כלכלית לנשים הרות השוקלות הפלה.

ביהדות

על פי היהדות, יש חשיבות עליונה להבאת ילדים לעולם. על פי חז"ל, "אין בן דוד בא עד שיכלו כל הנשמות שבגוף", כלומר, יש מספר נשמות מדויק שצריך להיוולד על מנת שהגאולה תבוא לעולם - גאולה זו תביא ברכה וחיים טובים יותר לעולם ולעם היהודי בפרט. לכן היהדות מעודדת ילודה, על מנת לזרז את תהליך הבאת הגאולה לעולם, כך שלכל ילד (נשמה) יש חשיבות.
לפיכך, ביהדות קיימת התנגדות להפלות מלאכותיות (למעט מקרים מיוחדים ובעצת רב), משום שלפי הדת, הפלה היא השחתה של נשמה (ילד) שהייתה אמורה להשפיע על העולם כולו.
עוזר מקליט

עוזר מקליט או מפעיל בום (מאנגלית: boom operator), הנקרא גם "בום-מן", הוא אדם שתפקידו לסייע לטכנאי ולעורכי הקול במהלך צילום והקלטה של סרט קולנוע או תוכנית טלוויזיה. הוא אחראי על מיקום המיקרופונים עבור השחקנים, תוך התחשבות ברעשי רקע אחרים במהלך הסצנה.
עוזר מקליט משתמש לעיתים קרובות ב"בום" - מיקרופון המחובר למוט ארוך בקצהו (אורכו 1–6 מטרים), המאפשר שליטה כך שהמפעיל והמיקרופון לא ייראו בתוך הפריים של המצלמה. הוא משתמש גם במיקרופונים ללא כבלים אותם הוא מחבר לבגדיהם של השחקנים או המרואיינים באולפן טלוויזיה. בצילומי חוץ הוא משתמש לרוב גם במכסים פרוותיים מיוחדים למיקרופון, המגינים מפני קולות רוח.
לצורך קבלת ההחלטות לגבי מיקום המיקרופונים ותזוזתם לאורך הסצינות, נדרש עוזר המקליט להיכרות מעמיקה עם פרטי התסריט. בנוסף נדרש שיתוף פעולה ותקשורת בינו לבין הצלם.
בעת צילום סרטי תעודה, כתבות חדשותיות או סרטים דלי תקציב, בהם לרוב נדרש צוות הפקה מצומצם, משמש לעיתים עוזר המקליט גם בתפקיד טכנאי ועורך הקול. בסרטים בעלי תקציב גדול יותר פועלים לרוב מספר עוזרי מקליט, וכל אחד מהם מתמקד בשחקן אחר.
חי פארק

היסטוריה והווה

החי פארק הוקם בשנת 2002 על שטח בן 150 דונם. המתחם כולל, מלבד גן החיות, מגרש משחקים לילדים, תיאטרון בלתי-מקורה (מכונה "אמפיפארק"), אגם ברבורים, פינות ישיבה מוצלות, פארק מתנפחים ומתקני לונה-פארק לגיל הרך, מזנונים ומסעדה. ב"אמפיפארק" נערכים, מדי שנה, מופעים שונים, כולל אלה של יום העצמאות וטקס הסיום של בית ספר התיכון "אורט קריית מוצקין".
בגן חיות ניתן לצפות בלמעלה מ-1,000 פרטים של בעלי חיים, בתצוגות ובבתי גידול המדמים את סביבתם הטבעית.
ב-2006 הגיעה לחי פארק להקה של 25 פינגווינים. ב-2014 הצטרפו שישה פינגווינים חדשים ל-18 שנותרו.
החי פארק מוכר כאתר תיירותי על ידי החברה הממשלתית לתיירות בישראל (חמ"ת) והוא חבר בעמותת התיירות גליל מערבי, חבר בארגון גני החיות הישראלי, האירופאי, הרוסי והעולמי.
קליקה (חברה)

קליקה (בצרפתית: Clique; החלופה העברית: כְּנָוָה) הוא מונח מתחום המחקר סוציולוגיה המתקשר לחברה, ומשמעו קבוצה סגורה, בדרך כלל מצומצמת, ובלעדית לחבריה שהקשר המתקיים ביניהם עמוק ואינטנסיבי יותר מאשר עם אנשים אחרים באותה הסביבה. הם לרוב אינם חברותיים כלפי אנשים מבחוץ שאינם תואמים את התדמית הסטריאוטיפית של הקבוצה או כלפי אלו שאינם מחזיקים באותן המטרות, ההשקפות ו/או תחומי העניין המאפיינים את חברי הקבוצה. 
תופעה זו נפוצה בעיקר בקרב צעירים בשלב טרום ההתבגרות ובקרב מתבגרים בגיל ההתבגרות עצמו, אולם קיימת בכל שכבות הגיל; אצל מתבגרים קליקה באה לידי ביטוי בקבוצות חברתיות בבתי הספר ולעיתים מחוצה לו, כמו ספורטאים, מוזיקאים, פאנקיסטים, אימואים, גותים, פריקים, מחוננים, היפסטרים, סקייטרים ועוד, ואצל שכבות גיל אחרות בחוגים של היפים, בוהמים, פמיניסטים, טבעונים, חוגי קריאה ועוד.
קוזמה פודלאס

תחילת דרכו

פודלס נולד למשפחה ממוצא אוקראיני ב-29 באוקטובר 1893 במחוז סורסקי שבאימפריה הרוסית. עם פרוץ מלחמת העולם הראשונה ב-1914, הוא התגייס לצבא האימפריה הרוסית, ולחם בחזית המזרחית כמש"ק וכמפקד מחלקה. ב-1917 עזב את הצבא הקיסרי, וב-1918 התגייס לצבא האדום. הוא לחם עמו במלחמת האזרחים ברוסיה כמפקד גדוד. ב-1921 מונה למפקד בריגדה, והשתתף עמה בדיכוי מרד טמבוב. הוא למד באקדמיה הצבאית פרונזה, וב-1 בדצמבר 1929 קיבל פיקוד על הדיוויזיה ה-27, וב-15 באוגוסט 1936 הועבר לפקד על הקורפוס ה-23. ביולי 1938 הוא התמנה למפקד ארמיית החוף, ולחם עמה בקרב אגם חסן. תפקדו במהלך הקרב זכה לביקורות שליליות ביותר מצד גריגורי שטרן, והוא נשפט ונידון למאסר של חמש שנים במחנה עבודה עם שלילת הזכויות הפוליטיות במשך שלוש שנים. עם זאת, באפריל 1940 הוא זכה לחנינה, ובאוגוסט של אותה שנה חזר לשירות פעיל ומונה למפקד דיוויזיה. בנובמבר של אותה שנה מונה למפקח הכוחות הרגלים במחוז הצבאי קייב.
תיארוך אשלגן-ארגון

תיארוך אשלגן-ארגון או "תיארוך K-Ar" הוא שיטת תיארוך רדיומטרי אשר נועדה לתיארוך חומרים. השיטה מבוססת על ידיעת קצב הדעיכה הרדיואקטיבית של איזוטופים טבעיים, ושיעורו של קצב זה בעת המדידה. שיטת "אשלגן-ארגון" משמשת למציאת גילם של חומרים אשר בהרכבם הכימי מצוי היסוד כימי אשלגן, דוגמת נציץ, מינרלי חרסית, סלעי התאדות דוגמת מלח בישול, וטפרה – כלל החומר הנפלט מהר געש בעת התפרצות געשית ונופל לקרקע.

הרקע

כאשר מדובר בסלעים ממוצא מגמטי אין אפשרות להשתמש בשיטה המקובלת של התיארוך הרדיומטרי תיארוך פחמן-14, שכן בבזלת  אין פחמן. ברם, הבזלת  מכילה מעט אשלגן. אחד האיזוטופים של   אשלגן ⁴⁰K הוא חומר רדיואקטיבי טבעי וקיימת התמרה קבועה ויציבה שלו, תוך כדי פליטת קרינת גמא לאיזוטופ  של הגז האציל ארגון -  ⁴⁰AR. ההתמרה איטית מאוד - זמן מחצית החיים של האיזוטופ הרדיואקטיבי  - הוא מיליארד ורבע שנים.
קיימת הבעיה כיצד להפיק אותו שכן, גז הארגון נוצר בתוך הסלע החל מרגע התגבשותו. בתוך הסלע הוא נלכד ו"נלכד" בתוך שריגי הגבישים של הסלע . לשם כך יהיה עלינו להמיס את השריגים ולשחרר את הגז.
טוביה ריבנר

רקע משפחתי ושנותיו הראשונות

ריבנר נולד בשם קוּרְט רִיבְּנֶר בברטיסלאבה שבצ'כוסלובקיה (כיום בירת סלובקיה) בשנת 1924 במשפחה יהודית דוברת גרמנית.
חוקי הגזע שהונהגו על ידי המשטר הפאשיסטי בסלובקיה אילצו אותו להפסיק את לימודיו לאחר תשע שנים, והוא עבד באופן זמני כחשמלאי.
ב-1941, בעת מלחמת העולם השנייה, עלה לארץ ישראל ללא משפחתו, יחד עם קבוצה של עוד תשעה נערים יהודים, תוך כדי נדודים דרך הונגריה, רומניה, טורקיה, סוריה ולבנון. הוריו, אחותו וסביו, שנשארו בסלובקיה, נשלחו על ידי הנאצים למחנה ההשמדה אושוויץ-בירקנאו, שם נרצחו בשנת 1942.
בארץ התחנך ריבנר כנער במספר קיבוצים. השתתף במלחמת העצמאות. מסוף המלחמה ועד מותו היה חבר קיבוץ מרחביה בעמק יזרעאל.
עבד תחילה כרועה צאן, כמו כן בכרם ובפלחה. בשנת 1944 נישא לעדה, אם בתו מרים (1949). עדה נהרגה בהמשך בתאונת אוטובוס. הוא נפצע קשה ושכב בבית החולים במשך שלושה חודשים, ולכן הקיבוץ החל להעסיקו כספרן וכמורה לספרות.
ב-1953 נישא בשנית לגלילה יזרעאלי, פסנתרנית בת עין חרוד, ונולדו להם שני בנים: עידן (1956), שחי בנפאל כבודהיסט מחמיר בתורתו, ומורן (1960), שעקבותיו אבדו בראשית שנת 1983 באקוודור כשבא לבקר את הוריו שהיו בשבתון באוניברסיטת הרווארד.
ב-29 ביולי 2019 הלך ריבנר לעולמו.

פעילותו כיוצר ומורה

הודות לידע שרכש שלא באמצעות השכלה אקדמית פורמלית, החל ללמד כמורה לספרות בבתי ספר ומאוחר יותר כמורה לספרות כללית בסמינר למורים ובאוניברסיטת חיפה, שם הגיע לדרגת פרופסור לספרות השוואתית (משנת 1974). במקביל לימד גם בסמינר אורנים ובאוניברסיטת תל אביב.
עד שנת 1950 כתב שירים עדיין בשפת אמו, גרמנית. שיריו העבריים הראשונים בארץ הודפסו בשנת 1953. ספר שיריו הראשון, "האש באבן", יצא לאור בשנת 1957.
ראשית פעילותו האמנותית הייתה בתחום הצילום. הוא הוציא כמה אלבומים שהקנו לו שם של צלם אמן, וכן צילומיו ליוו את ספרי שירתו.
בארץ התקרב ריבנר במיוחד אל המשורר אריה לודוויג שטראוס, שקירב אותו אל חבורה של יוצרים בגרמנית כמו ורנר קראפט ואחרים. ריבנר עצמו היה מעין משורר חונך של המשורר דן פגיס. הוא קיים קשר ארוך שנים עם המשורר עוזר רבין, שהיה אף הוא תקופה מסוימת חבר בקיבוץ מרחביה.
ריבנר היה חניך התרבות הגרמנית. בגרמניה שיריו זוכים להתעניינות. היה חבר בהתכתבות באקדמיה ללשון ולשירה הגרמנית, באקדמיה למדעים ולשירה במיינץ ובעוד כמה מוסדות ספרותיים גרמניים כמו חברת פרנץ קפקא, חברת הוגו פון הופמנסטאל, וכמו כן החברה האירופית לתרבות. היה תלמיד וחבר קרוב של המשוררת לאה גולדברג, ונתבקש על ידי משפחתה לערוך את עזבונה. תרגומיו לגרמנית של יצירות ש"י עגנון קנו להן שם בגרמניה.
בשנת 2007 זכה בפרס ראש הממשלה ליצירה ע"ש לוי אשכול. בשנת תשס"ח (2008) זכה בפרס ישראל בספרות, בתחום השירה.
בשנת 2009, בעקבות שיתוף פעולה עם המלחין מוני אמריליו, הולחנו תריסר משיריו של ריבנר, באלבום שוב שמש ירוקה.
בשנת 2015 יצא בגרמניה ספר מחקר של 30 פרופסורים גרמנים, שניתחו והעריכו את יצירתו.
טרנסאטלנטיק (להקה)

הקמת הלהקה

במקור תכננו חבי הלהקה לצרף את הגיטריסט ג'ים מת'אוס מלהקת Fates Warning, אך לבסוף החליטו ניל מורס ומייק פורטנוי לצרף את הגיטריסט והזמר המוביל של להקת Flower Kings, רוינה סטולט. הם השלימו את ההרכב שלהם על ידי צירוף הבסיסט הוותיק של להקת מריליון ו-Edison’s Child, פיט טרוואבס.
במקום השם של הלהקה היה אמור להיות "Second Nature", אך הוא הוחלף ל"טרנסאטלנטיק" בעקבות הצעה של האמן פר נורדין.

SMPT:e ו-Bridge Across Forever

האלבום הראשון שלהם, SMPT:e משנת 2000, קיבל ביקורות טובות מאוד; רוברט טיילור ב-Allmusic תיאר את האלבום כ"חלק ממוזיקת הרוק המתקדם הטובה שנכתבה אי פעם".
סיבוב הופעות באמריקה הוביל לאלבום הופעה כפול, Transatlantic Live in America, ולאלבום וידאו בעל אותו השם. הלהקה הציגה את המורשת המוזיקלית שלה באלבום זה, ושכלל ביצועים ל-"Strawberry Fields Forever" של הביטלס וגם שני שירים של ג'נסיס, "Watcher Of The Skies" ו-"Firth of Fifth".
בשנת 2001 יצא לאור אלבומה השני של הלהקה, Bridge Across Forever, שמכיל רק ארבע רצועות, שכל אחת מהן נעה בין 15 ל-30 דקות. המהדורה המוגבלת של האלבום מכילה גרסת כיסוי של הלהקה לשירה המפורסם של להקת פינק פלויד, "Shine On You Crazy Diamond".
ב-2001 יצאה הלהקה לסיבוב הופעות באירופה. דניאל גילדנלאו הצטרף לסיבוב ההופעות כחבר חמישי של הלהקה, וניגן על קלידים, גיטרות, כלי הקשה וקולות רקע.

הפסקה זמנית (2002–2009)

ניל מורס עזב את להקתו המקורית Spock’s Beard באוקטובר 2002, כשהוא אומר ש"אלוהים רצה שאעשה משהו אחר". הוא עזב את זרם הרוק המתקדם המרכזי ואת טרנסאטלנטיק, והחל קריירה חדשה כמוזיקאי נוצרי . פורטנוי הגיב "זה סימן את סיומה של טרנסאטלנטיק, שאני חושב שלא הייתה ממשיכה בלעדיו". אלבום וידאו של הלהקה בסיבוב ההופעות האחרון שלה פורסם ב-2003. בווידאו הופיעה גרסה חיה של "Suite Charlotte Pike" משולב עם "Abbey Road" של הביטלס.
בשנים הבאות מורס המשיך לשתף פעולה עם פורטנוי גם בסטודיו וגם על הבמה. ההופעות החיות של מורס כללו לעיתים קרובות שיר אחד או יותר של טרנסאטלנטיק. שלושת-רבעי איחוד של הלהקה התרחש באוגוסט 2008, כשסטולט ופורטנוי הצטרפו למורס ל-"Three Rivers Prog Fest" בפיטסבורג לקטעים "We Need Some Light" ו-"Stranger in Your Soul".

איחוד ואלבום חדש (2009–2013)

באפריל 2009 התאחדה הלהקה והתחילה לעבוד על אלבום אולפן שלישי. האלבום יצא באוקטובר 2009, והיה מורכב משיר אחד באורך 77 דקות, בשם The whirlwind. האלבום הגיע למקום ה-21 במצעד "Heatseekers" של הבילבורד בארצות הברית.
הלהקה יצאה לסיבוב הופעות בצפון אמריקה ובאירופה בין אפריל למאי של שנת 2010 כדי לסייע למכירת האלבום. דניאל גילדנלאו הצטרף לסיבוב ההופעות.

Kaleidoscope‏ (2014-הווה)

במאי 2013 הודיע מייק פורטנוי שהלהקה סיימה לכתוב אלבום חדש. האלבום כלל 5 שירים (שניים ארוכים ו-3 שירים באורך רגיל) ועוד 8 קאברים לדיסק הבונוס. האלבום יצא לאור בינואר 2014. סיבוב הופעות עולמי בארצות הברית ובאירופה ליווה את האלבום, כולל הופעה מיוחדת ב-"Progressive Nation at Sea", קרוז בהובלת מייק פורטנוי. הלהקה ניגנה שתי הופעות, כשהראשונה כוללת את כל האלבום במלואו, והשנייה כוללת הופעות אורח של אמני רוק מתקדם מפורסמים כמו ג'ון אנדרסון מלהקת יס. בספטמבר 2014 זכה האלבום בתואר "אלבום השנה" בטקס חלוקת הפרסים של הרוק המתקדם.
מייקל בילס

ביוגרפיה

בילס התגייס לצבא ארצות הברית ב-1976 ושירת כטכנאי מסוקים. ב-1979 יצא ללימודים באוניברסיטת ג'ורג' מייסון, הוא התגייס מחדש לצבא כקצין בדצמבר 1983. שירת כמפקד מחלקה וסגן מפקד פלוגה בגדוד השני של רגימנט השריון ה-81 של הארמייה השביעית במערב גרמניה. שימש במשך שנתיים כקצין כוח אדם בגדוד הראשון של רגימנט הפרשים הרביעי בדיוויזיית החי"ר הראשונה ובמאי 1991 מונה למפקד פלוגה בגדוד. הוא השתתף עמו במלחמת המפרץ. שימש קצין אג"ם וסגן מפקד הגדוד השני ברגימנט הפרשים המשוריין השלישי. 
בשנים 2000–2002 פיקד על הגדוד הראשון ברגימנט הפרשים הראשון של הדיוויזיה המשוריינת הראשונה. בתפקידו הבא שירת במרכז לאימוני תמרון קרבי בארמייה השביעית, במהלך תפקיד זה השתתף בלחימה במבצע חופש לעיראק. ב-2003 ועוטר על פועלו בכוכב הכסף. לאחר לימודים במכללת המלחמה של הצבא שירת במפקדת התמיכה בחיילים נכים במחלקת ההגנה של ארצות הברית ובאגף כוח האדם של הצבא. 
באוגוסט 2006 מונה למפקד רגימנט הפרשים המשוריין השלישי, הוא לחם עם הרגימנט במלחמת עיראק. באפריל 2009 מונה לראש תוכנית "הלוחם המתקדם" במכון לחקר הביטחון. ביוני 2010 מונה למפקד כוח המשימה המשותף-צפון בפיקוד צפון של ארצות הברית. בספטמבר 2011 הועלה לדרגת בריגדיר גנרל ומונה לסגן ראש מטה כוחות ארצות הברית באירופה. ביולי 2013 מונה למפקד בסיס פורט קרסון בקולורדו. 
במרץ 2014 מונה למפקד דיוויזיית הפרשים הראשונה, הוא הועלה לדרגת מייג'ור גנרל, הוצב עם הדיוויזיה באפגניסטן ופיקד על כוח המשימה המשותף ב"מבצע חירות מתמשכת". בינואר 2016 מונה לקצין המבצעים של פיקוד כוחות ארצות הברית בקוריאה. 
בינואר 2018 קודם לדרגת לוטננט גנרל ומונה למפקד הארמייה השמינית וראש מטה הפיקוד המשולב ארצות הברית-קוריאה הדרומית.
בילס בעל תואר ראשון בסוציולוגיה מאוניברסיטת ג'ורג' מייסון ובעל תואר שני בלימודי אסטרטגיה ממכללת המלחמה של הצבא. הוא נשוי למייגן ואב לשלושה בנים.
ואנדרסון (מגן)

קריירה

ואנדרסון התחיל את הקריירה שלו בוילה נובה. בגיל 23 חתם בסאו חוזה גם בה לא מצא את מקומו, ובמהלך העונה חתם באופראריו בה שיחק 9 משחקים עד לסיום העונה. בתחילת שנת 2015 חתם בגרמיו אנאפוליס בה גם כבש את שער הבכורה שלו בקריירה בהפסד 6-1 לגויאס, וביולי של אותה שנה חזר לאופראריו. ב-1 בפברואר 2016 עזב לראשונה את ברזיל כאשר חתם בבני סכנין מליגת העל. הוא ערך את הופעת הבכורה שלו בקבוצה ב-16 בפברואר 2016, בניצחון קבוצתו 2–0 על בני יהודה תל אביב.
ב-23 ביולי 2018 חתם בסבאך מליגת העל האזרית לעונה אחת. ב-15 במאי 2019 הודיעה הקבוצה כי לא תאריך את חוזהו.
צמיחה פוסט-טראומטית

צמיחה פוסט-טראומטית (PTG) היא שינוי פסיכולוגי חיובי אשר נגרם כתוצאה ממצוקות וקשיים שונים (טראומה), זאת מתוך ניסיון לעלות לרמה גבוהה יותר של תפקוד. נסיבות קשות אלו מציבות קשיים משמעותיים בפני יכולות ההסתגלות של הפרט והדרך בה הוא תופס את העולם ואת מקומו בו.
אין הכוונה ב'צמיחה פוסט טראומטית' לחזרה ל'אותם החיים' כמו שנחוו בטרם תקופת הסבל מהטראומה, אלא לתהליך משמעותי אשר מוביל לשינויים פסיכולוגיים 'משני-חיים' של חשיבה, תפיסה והתייחסות לעולם, מה שמסייע לתהליך שינוי אישי משמעותי.
דירקציה קינו

הנהלה

בעלי החברה הם דמיטרי יגורוב (המחזיק ב-75% מהמניות) והמנהל הראשון שלה סרגיי אבאסוב (25%), מנכ"ל החברה (מאז אפריל 2007) הוא אנטולי מקסימוב, שאומנם עזב את הערוץ הראשון אך ממשיך לשתף עמו פעולה בהפקות הקולנוע והטלוויזיה. עד שנת 2010, דז'אניק פאיזייב היה סמנכ"ל החברה ויחד עם מקסימוב, הפיק פרויקטים עבור האולפנים.

מאבק בפיראטיות

ראש החברה, המפיק אנטולי מקסימוב, התבטא כנגד ההורדות הבלתי חוקיות ואמר כי "אתרים, שמציעים טורנטים, מרוויחים ואוספים את הקהל שלהם על חשבון חומר גנוב. כל ספק [אינטרנט] יכול לעקוב איזה סרטים הורדתם. אתם צריכים לשלם על מה שהורדתם. לא תשלמו — ינתקו את האינטרנט."
ב-13 באוגוסט 2013, 13 יום לאחר כניסת החוק נגד פירטיות לתוקף, הגישו האולפנים שתי בקשות לבית המשפט העירוני של מוסקבה להגביל את הגישה לסרטים "ויסוצקי. תודה שאתה חי", "אדמירל" וסדרות הטלוויזיה "החתרן 2: סוף המלחמה" ו"הנחיתה", שהביאו לחסימת שני אתרים שהפיצו באופן לא חוקי את הפרויקטים הנ"ל.